ເຈົ້າໜ້າທີ່ລາວຍັງບໍ່ຮູ້ຄວາມໜາແໜ້ນທີ່ແນ່ນອນຂອງປ່າໄມ້ລາວ ໃນປັດຈຸບັນ
ເຈົ້າໜ້າທີ່ລາວຍັງບໍ່ຮູ້ຄວາມໜາແໜ້ນທີ່ແທ້ຈິງຂອງປ່າໄມ້ລາວ ໃນປະຈະບັນນີ້
ລັດຖະມົນຕີທ່ານນຶ່ງຂອງລາວຍອມຮັບວ່າທາງການລາວຍັງບໍ່ຮູ້ສະພາບຄວາມໜາແໜ້ນທີ່ແທ້ຈິງຂອງປ່າໄມ້ໃນປະຈຸບັນນີ້ສະນັ້ນ ຈຶ່ງຈະໄດ້ຈັດໃຫ້ມີການສຳຫລວດອີກເທື່ອໃໝ່ໃນປີ 2011ນີ້ ໃນຂະນະ ທີ່ການລັກລອບຕັດໄມ້ເພື່ອການຄ້ານັ້ນກັບໄດ້ກາຍເປັນປັນຫາທີ່ນັບມື້ນັບໃຫຍ່ຂຶ້ນ ທ່ານຄຳອ້ວນ ບຸບຜາ ລັດຖະມົນຕີປະຈຳສຳ ນັກງານນາຍົກລັດຖະມົນຕີລາວໄດ້ຖະ ແຫລງຍອມຮັບວ່າໃນປະຈຸບັນນີ້ ທາງການລາວບໍ່ສາມາດທີ່ຈະຮູ້ໄດ້ເລີຍວ່າສະພາບຄວາມ ໜາແໜ້ນທີ່ເປັນ ຈິງຂອງປ່າໄມ້ໃນລາວນັ້ນຍັງຄົງເຫຼືອຢູ່ເທົ່າໃດແທ້ ເນື່ອງຈາກວ່າ ການສຳຫຼວດໃນຄັ້ງ ກ່ອນໄດ້ມີຂຶ້ນເມື່ອປີ 2002 ທີ່ຜ່ານມາແລ້ວ ຊຶ່ງຈາກການສຳຫຼວດໃນຄັ້ງນັ້ນກໍ່ພົບວ່າສະພາບປ່າໄມ້ຂອງລາວ ຍັງຄົງເຫລືອສະພາບຄວາມ ໜາແໜ້ນ ຢູ່ 41% ຂອງ ພື້ນທີ່ທັ້ງໝົດໃນປະເທດຫຼືຫລຸດລົງເຖີງ 29% ເມື່ອທຽບໃສ່ກັບປີ 1940 ເຊິ່ງກໍ່ໝາຍຄວາມວ່າໃນປີ 2002 ດັ່ງກ່າວສະພາບປ່າໄມ້ຂອງລາວຍັງຄົງເຫຼືອຢູ່ຄິດເປັນເນື້ອທີ່ລວມ ບໍ່ເຖິງ 10 ລ້ານ ເຮັກຕາ ຊຶ່ງກໍ່ຄື ສະພາບປ່າໄມ້ຖຶກຕັດທຳລາຍໄປຄິດເປັນ ບໍລິເວນກ້ວາງກວ່າ7 ລ້ານ ເຮັກຕາ ໃນໄລຍະ 62 ປີ ຫຼື ຄິດເປັນອັດຕາສະເລ່ຍການຕັດໄມ້ທຳລາຍປ່າໄປເປັນບໍລິເວນກ້ວາງກວ່າ113 000 ເຮັກຕາ ໃນແຕ່ລະປີ ສ່ວນການສຳຫຼວດສະພາບປ່າໄມ້ໃນຄັ້ງຕໍ່ໄປນັ້ນກໍໄດ້ກຳນົດວ່າຈະມີຂຶ້ນພາຍໃນປີ2011 ຍິ່ງໄປກວ່ານັ້ນ ເມື່ອປະກອບກັບສະຖານະການກ່ຽວກັບການລັກລອບຕັດໄມ້ເພື່ອການຄ້າເຖື່ອນທີ່ມີລະດັບຄວາມຮຸນແຮງຫຼາຍຂື້ນນັບມື້ກໍ່ຍັງເຮັດໃຫ້ ທ່ານຄຳອ້ວນໄດ້ເຄີຍໃຫ້ຄວາມເຫັນສ່ວນຕົວຂອງທ່ານເອງ ດ້ວຍການປະເມີນວ່າສະພາບປ່າໄມ້ໃນລາວໃນປະຈະບັນນີ້ຍັງຄົງເຫຼືອຄວາມໜາແໜ້ນຢູ່ ບໍ່ເກີນ 35% ຂອງເນື້ອທີ່ທັງໝົດເທົ່ານັ້ນຊຶ່ງກໍ່ເປັນຍ້ອນວ່າການຖາງປ່າເຮັດໄຮ່ເລື່ອນລອຍ ແລະ ການລັກລອບຕັດໄມ້ເພື່ອການຄ້າເຖື່ອນນັ້ນເອງ ທັ້ງນີ້ໂດຍສະເພາະແມ່ນສະຖານະການກ່ຽວກັບການລັກລອບຕັດໄມ້ເພື່ອການຄ້າເຖື່ອນນັ້ນຍັງນັບເປັນສະຖານະການທີ່ປະຊາຊົນລາວສ່ວນໃຫຍ່ໄດ້ສະແດງຄວາມກັງວົນໃຈແລະເປັນຫ່ວງເປັນໃຍຫຼາຍທີ່ສຸດໃນປະຈຸບັນນີ້ໂດຍເຖິງກັບໄດ້ມີການຮຽກຮ້ອງຂໍໃຫ້ບັນດາສະມາຊິກສະພາແຫ່ງຊາດລາວໄດ້ຢິບຍົກເອົາປັນຫາດັ່ງກ່າວນີ້ເພື່ອບັນຈຸເຂົ້າເປັນວາລະສຳຄັນໃນກອງປະຊຸມສະໄໝສາມັນຂອງສະພາແຫ່ງຊາດລາວມາແລ້ວຫຼາຍຄັ້ງ ແລະດ້ວຍກະແສ ການຮຽກຮ້ອງຂອງປະຊາຊົນລາວດັ່ງກ່າວນີ້ກໍ່ໄດ້ເປັນຜົນເຮັດໃຫ້ເກີດກະແສການຮຽກຮ້ອງໃນສະພາແຫ່ງຊາດລາວ ເພື່ອຂໍໃຫ້ລັດຖະບານລາວເພີ້ມມາດຕະການເຂັ້ມງວດໃຫ້ຫລາຍຂຶ້ນເຂົ້າໃນການກວດກາເພື່ອປາບປາມການລັກລອບຕັດໄມ້ເພື່ອການຄ້າເຖື່ອນໃຫ້ມີປະສິດທິພາບຢ່າງແທ້ຈິງ ການລັກລອບຕັດໄມ້ທຳລາຍປ່າດັ່ງກ່າວນີ້ຍັງໄດ້ກວາມເຂົ້າໄປເຖິງເຂດປ່າສະຫງວນແຫ່ງຊາດຂອງລາວອີກດ້ວຍ ສຳລັບເຂດທີ່ຖືກຕັດໄມ້ເພື່ອການຄ້າເຖື່ອນຫຼາຍທີ່ສຸດນັ້ນກໍ່ຄືເຂດພູເຂົາຄວາຍ ແລະເຂດ ພູພະນັງຊຶ່ງໃນປີທີ່ຜ່ານມາຕຳຫລວດລາວສາມາດຢຶດໄມ້ຂອງກາງໄດ້ຫຼາຍກວ່າ18 000 ແມັດກ້ອນ